Həmid Herisçi "Nekroloq" (Romandan parça)\n2021, 07 Dekabr, çərşənbə axşamı, Bakı vaxtı 22:03\n(X hissənin ardı)\n5. NƏZİR QUTUSU\n- İlyas, kəndlim, Tülkü Əhədi deyirəm dəə, Kal Məmmədin oğlunu, yadına gələr, bir sözü də var idi yazığın: «Bakılı bambılı, fəth etdi İstanbulu!». Sünnətimdə o tutub ayaqlarımı. Yaxşı qədeşi söhbətləri var idi, «Teksun» yağı kimi keyfiyyətdə tək idi, tək. Anasını söydüyüm Rusiyyətə getmişdi, Sankt-Peterburqda bir qril kafesi vardı ki, gəl görəsən, düşmən bağrı çartladandan. Bacısı qızının xeyir işinə gəlsin deyə, toyun vaxtını iki-üç dəfə dəyişmişdilər, ən azı. Qismət… Qismət olmadı, tale ət baltasına dönüb başını yardı o yetimin. Öldürdülər… Dünyanın, urus uşaqlarının haramzadalığı bir yerdə, bir işdə üzə çıxmalıydı axı… Öldür–dü–lər! Buyur, indi yığılıb gəlmişik onun yasına, həyətdəki bu dəmir mafə bayaqdan onun ölüsünü gözləyir, ay İlyas… Meyit evdədi, üçüncü mərtəbədə, indi onu aşağı düşürəcəklər.\nBət-bənizi bir yana, seyrək – didik saçı altından görükən dərisi də gün tabağı kimi yanıb-qızarmış Lax Hüseynin dediklərinə inanmaq çətin idi, çətin. İlyasgilin məhəllə uşağı Tülkü Əhədi, - o, avara-ləvərə, qırdıqaçdının ən birincisi idi, Sovet dövründə dolları mən ilk dəfə onun cibindən çıxdığını görmüşdüm, - Rusiyyətdə amansızcasına döyüb öldürmüşdülər. Həə, fələk çöndü, qismət olmadı, bacısı qızı Gülərin «Bənövşə» şadlıq evində keçiriləcək toyunda qol qaldırıb oynayammadı o. Qismət…Görünür, onun «Aeroflot» uçağına minib Bakıya gəlməsi üçün toyun vaxtını yox, bu gorbagor, bic-bicəngə zəmanənin özünü…özünü dəyişməliydik biz.\n- Dünənki televiziya verilişinə baxdınmı, İlyas? Namuslu, halal süd əmmiş ərli-uşaqlı ev qadınları, dedikləri sözlərin ədəbsiz səsləndiyini unudaraq, «Allah o böyük rəhbərimizi üstümüzdən əskik eləməsin!» ifadəsini necə də ürəkdən qışqırırdılar. Ağızları az qalırdı köpüklənə. Əşşi, İlyas, haqq ədalət söhbətində biz həmişə geridəyik. Görüm ki, çənəsi çürüsün o dığ-dığa arvadların, - Lax Kərimin söylədikləri nə qədər gülməli-gülünc olsa belə, fikrini, qayğısını həmişə özündə saxlayıb susan İlyas buna məhəl qoymayaraq, həyətdəki paslı dəmir mafədən öz qara-qaraçı gözlərini ayırmırdı.\nRəhmətliyin bircə yaxşı işi var idi - sədəfli tarını kökləyib, nisgilli-nisgilli çalmağı, vəssalam.\nBu dar məqamda böyürümüzdəki qənnadı dükanın tığ-tığ, kom-kom zibilliyindən, - tullantıların içindən görükən şair Mircavadovun nəfis beşcildliyi, qəribədir, orda da öz ardıcıl sıra düzülüşünü itirməmiş, əhatəsində olduğu murdarlığa hələ ki boyun əyməmişdi, - bir ac-yalavac, vız tükləri ana nəvazişi görməmiş pişik balası çıxdı, oğrun-oğrun, xəlvətcə dəmir mafəyə yaxınlaşdı, əvvəlcə onu qoxulayıb iylədi, sonra … sonra yaladı. İki-üç dəfə, ən azı. Məktəb binası tərəflərdə bir-birini itələyən, qovarağa qatan çolpa cocuqların alabəzək oyun topu da qəfildən yolunu şaşırdı, digirlənə-digirlənə gəlib o məşum dəmir mafəyə toxundu. Dayandı. Allah bunu birdə kimsəyə göstərməsin… Uşaqların şən sevincək oyunu, rəhmətlik Tülkü Əhədin yarımcıq taleyi bir məchul nöqtəyə dirənərək yerindən tərpənməz oldu – Sabunçu vağzalına girmiş Bakı-Tiflis qatarı kimi eynən.\nNəsr əsərlərini ədəbi dərgilərdə çap etməyə çalışdığı gündən başlayaraq sağ çiyninə qara meşin çanta sallamış İlyas Ərnəfəsə elə gəldi ki, ürək dağlayan bu mənzərəni o havaxtsa Bakının üstü açıq yay kinoteatrlarında göstərilən Hind filmlərinin birində görüb. Özü də lap çoxdan, Sovetin yaxşı vaxtında.\nBəridə ki Nərimanov xiyabanının daş səkilərini bəzəyən kol-koslar, qovaq, çinar ağacları elə biləsən ki, karıxıb özünü, öz fəslini itirmişdi. Onların yarımçılpaq xəstə, sısqa budaqlarına göz qoyanda bilmək olmurdu indi yaydı, yazdı, yoxsa qış. Məşədi Əzizbəyovun bir qolu göylərə yüksələn tunc heykəlinə tərəf ölə-ölə, canı çıxa-çıxa hərəkət edən iki köhnə, arxası çökmüş sovet ciqulisinin arasından qəfildən bir cağ mersedes sıçrayıb sürətlə Bayıla sarı şütüdü. Sanki tozlu-tozanaqlı Bakını, köhnə əprimiş tarixi arxada buraxaraq bir baş gedib öz muradına, qismətinə çatdı – necə deyərlər, bacarana can qurban. Buna bayaqdan şahid kəsilən Lağ Hüseyn özünü saxlayammadı, dil altından dil çıxardı:\n- Bizim «Qeyrət» partiyamız da seçkilərdə bax belənçiknə qabağa, önə sıçrayar, Allah qoysa! İlyas, bizlərə üzərində partiyamızın adı yazılmış kağız papağlar da paylayıblar. Nümayişlərə çıxarkən onları qafamıza taxırıq ki, it-qurd, hökumətin şilləvuranları sıralarımıza soxulmasın. Qurandan o yana heçnə yoxdur ki, həə? – bacım ona baxıb, deyir ki, qələbə bizimdir, vəssalam, - toyda sevincək düşən, yasda kədərlənən ənənəvi bir azərbaycan balası kimi, Lağ Hüseyn ürəyindəkilərini açıb deməsə bağrı çartlayardı. Həə, indi onun içindəki buynuzlar axır ki üzə çıxırdı, axır ki… Ancaq qoy o, özünü cayıl bilib çox da başına-yanına yaxmasın, bu axmağın ciqulisini həmişə mən götürüb sürərdim, heç adam saymazdım onu.\n- Bəs qış gəldi necə? O vaxt kağız papaqlarınızı nə ilə əvəzləyəcəklər – xəzdən tikilmiş baş örtükləriynən? Hələ üstünə bir «qeyrət» sözünü də yazacaqlar? Həə? – ortalıqdakı dəmir mafəni unudaraq hamı az qalmışdı gülməkdən ölüb getsin, İlyasın zarafatı hamının ürəyindən idi, hamının.\nSovetdənqalma dördmərtəbə Bakı evlərinin dibində əkilmiş üzüm tənəkləri nə qədər yuxarı qalxsa, göyə, Allaha doğru sürünsə, dırmansa belə, özünün incə kövrək yaşıl yarpaqlarıynan Bakı binalarının qara daşlarını, qaranlığını, qorxunc cinayətlərini nə dərəcədə gizlətməyi başarsa da, bir həqiqət danılmaz idi – heç nəyin üstünü örtmək, gizlində, kaha-kufulda saxlamaq mümkün olmayacaq. «Qeyrət» partiyası olsun, yaxüd «Heyrət» - bütün başı bağlı, düyünlü sirlərin üstü açılacaq, hamı uduzacaq. Əvvəl həyatda,siyasətdə, seçkilərdə , sonra ölümdə.\nHəmişə işin sonunda İlyas kimi birisi gəlib güləcək bütün bu gic-gic söhbətlərə. Sonra sən lağlağaya duçar bu şəxslərin Bayıl, Basin, Koveriçkindəki tək adamlığ mənzillərinə gedib öz kor gözlərinlə görəcəksən ki, bu yazıq ev sahibləri sükut-süqut içində oturub, ağzına bir söz belə alammır, salam da vermir gəlib-gedənə. Bunu onların əvəzinə həmin evdən küçəyə sızan muğamat təranələri edir – öyrətmək olmasın, azmı görmüşük bunu? Gec-tez hamı öz səlahiyyətlərini muğamata təhvil verəcək. Hamı.\nŞəvətelli İlyas meyitin dəmir mafəyə qoyulmasını, cənazə törəninin icrasını gözləmədi – belə yerlərdən gərək birazcana tez əkilib gedəsən. O, mafənin böyüründə dayanmış ortası qırmızı zehli topa ayağıynan zərbə endirib onu yenidən oyuna qaytardı. Nəhayət ki…\nANS telekanalı səxavət əlini açaraq İlyasa haçandı ki bir film sifariş vermişdi – cinayət mövzulu qısa, 30 dəqiqəlik bir film. İlyas əyrisayaq sifətini həmin telekanalın bəridəki binasına sarı çevirib yavaşcana buraları tərk etdi. Həyətin bütün boz sərçələri də ona qoşuldu, uçub getdi buralardan. Birdən… birdən mənə elə … elə gəldi ki, ətrafdakı dördmərtəbə «stalinka» binaların palçıq gölməçələrində əks olunan bulanıq cizgiləri, bəlkə də… bəlkə də həmin evlərin əsil, həqiqi siması, onların acı həqiqəti, ana nüvəsidi…\nBelə fikirləşirdim mən. Bunu İlyas haqda deyəmmərəm.\nSöz yerinə çəkər, təbi gəlib, deməsəm bağrım çatlayar, ağzımı açıb deyəcəm, dilimə tük gələnəcən deyəcəm: Dərnəgüldə, Ayna Sultanovanın sinədən yuxarı yonulmuş al rəngli daş heykəli tərəfdə, qabaqlar – Sovetin “qırmızı papaq” arağlarını içdiyimiz xoş vaxtlarda, Kosmik Tədqiqatlar İnstitutu yerləşirdi – dəmir qapısında qaradinməz keşikçisi, içində toz basmış sirləri, sehrləri.\nHəmin institutda həm də çox nadir, misilsiz qurğular, dəzgahlar vardı – onlar kosmik fəzalara uçan Sovet kosmonavtları üçün min cürə, çeşid-çeşid meyvə-tərəvəz qurudurdular – nə qədər desən, səhərdən axşamacan. Taleyində ölən, həyatında yaşayan bütün boz sovet adamları kimi, mən də qorxa-qorxa, uzaqdan-uzağa baxardım həmin o binaya. Onun qarşısında gəzişən üzütüklü alverçilər çubuğa taxılı karamel xoruzlar satar, qiyməti zarafatla deyərdilər: “təzəsi 5, köhnəsi, ağızda sorulmuşu – 3 qəpiyə!”. Sovetin kitabı ki bağlandı, həmin tərəvəz, sarımsaq, meyvə quruları dolanbac bir yolla gəlib keçdi mənim bankir dayımın cənginə, sonrasını day deyəmmərəm.\nİndi o gülünc hadisələri xatırladıqca, sifətimin qırxılmamış ikigünlük tüklərini qaşıya-qaşıya fikirləşirəm: kosmonavtların qismətindən, payından mən də dadmışam. Həə, Sovet hökuməti elə çökdü ki, axırda hətta biz…hətta biz kosmonavtların süfrəsinə dəvət aldıq. Yernən göy, məğribnən məşriq, atamın ölmüşüyçün deyirəm, bax bu nöqtədə bir biriynən görüşüb öpüşdülər – nəticədə zaman da dəyişdi, biz bədbəxtlər də. Həə, zaman qəribə zaman idi…\nZaman ol zaman idi ki, mərcimək qalxan idi. Qarışqa şıllaq atmış, dəvənin budu batmışdı. Zaman ol zaman idi ki, harın qarınqulu varlılar öz yoğun mədələrini kababla doldurmağı “yaxın yerə yük daşımaq” ifadəsi ilə bədiiləşdirirdilər. Zaman ol zaman idi ki, Ağdamın polis rəisi öz sevgilisinin qızıl sırğalı qulağına “mən səni yüz qəhbəyə dəyişmərəm” demiş, cavabında “mən isə dəyişərəm, özü də yüz yox, bir qəhbəyə” kəlmələrini eşitmişdi.\nDay nə deyəsən ey, bu köpək qızına. Zaman ol zaman idi ki, köhnə-köşkül Bakı evlərindən tar-kamança səsi gəlmirdi, qəzet üstündə qurutduğumuz nanədən bir çimdik götürüb onu çay dəminə atmaq istəmirdik. Yorğun idik, yorğun. Zaman ol zaman idi ki, hər yerdə zırıltı şadlıq evləri tikib ucaldırdılar, sonra…sonra bu dəbdəbəli zövqsüz binalar küçələrin palçıq gölməçələrinə öz murdar kölgəsini salırdı. Mənnən İlyasa isə elə gəlirdi ki, bu gölməçələrdə gördüyümüz bulanıq təsvirlər həyatın sırf məğzi, yaşayışımızın tam həqiqətidi.\nKosmonavtların halal payını yeyəndən sonra başımıza gör nələr gəldi bizim…\nİspaniya qədeşbalalarının “Barselona” futbol takımı üçün, bütün dünyada çaldığı səs-küylü qələbələr azmış, həddən artıq cıqqılıymış kimi,- görünür cıqqılıymış,- o, axırda, cəhənnəmin isti yeri olan Bakıya gəlib, Dağlı məhləsindəki ölüvay, canı tükdən asılı köhnə bir divar üzərində də özünün növbəti,- məncə, sonuncu,- qələbəsini əldə etmişdi. Eldəniz Quliyev, - söyüş verərkən ağzının qızıl dişləri parlayan dağlıbalaları ona Eldonuz Qıllıyev deyərdilər, - adına küçənin ən qara, qaranlıq divarı üzərinə bu futbol takımının dil dolaşdıran əcaib adını kim yaza, kim yaza?- ANS telekanalının gənc müxbiri Taryel Allahquliyev!\n- İlyas, mənim qara şeytana, 666-ya çevrilməyimə nə qalıb ey… cəmi bir dəqiqə, - Taryel Allahquliyev ANS-in girəcəyində dəvə kimi yerə çökmüş təzə ciqulisinin “10-AZ-665” dövlət nişan nömrələrini baş barmağıynan, sol gözüynən göstərincə, güldü. Uğunub getdi özündən. Az sonra əyri ağzını İlyasın şəlpə qulaqlarına sarı yönəldərək:\n- İlyas, görürsən müxalifətlə iqtidar neynəyir, sökür eey biri-birinin qarnını. Arada ölkə əldən gedir, Bakı dağılır. Ala, mən həmişə demişəm, indi də deyirəm: adam bir az kişi olmalıdı, bir az! Bütün bu hay-küyün, həsənsoxdu dəyirmanının acı nəticəsini dünənləri bizim bu zibillikdə öz gözlərimlə gördüm: baxdım ki, ora gətirib nəzir qutusu tullayıblar. Nəzir qutusu! Gözlərinə su ver, gəl bax, tamaşa elə, - kəlmələrini ona eşitdirdi. Ancaq eşitdirdimi? İlyas ətrafda uçuşan payız milçəklərinin zəif, əsəbi vızıltısını dinləyən kimi idi, fikri başqa yerlərdə, ala dağının başında idi, hələ ki.\n- Vay, bu nəzir qutusudu?… inanmıram, - handan hana özünə gəlmiş İlyas, ANS-in zibilliyindəki bu acı mənzərəni görcək elə susdu ki, ondan sonra adi sıravi adam gərək hökmən təzədən öz doğma dilini öyrənərdi. Təzədən! Burda - saralmış köhnə nərd zərlərinin ölü rəngini öz canına hopdurmuş bu miskin mənzərənin içində, danışıb fikirləşən, ümüdlə yaşayan bir-iki varlıq mövçud idisə, onu adi gözlə seçmək çətin idi, olduqca çətin. Bunların biri, Lökbatana sarı uzanıb gedən neft kəməri idi, digəri, ANS-in həyətində atılıb qalmış kirli-pasaxlı, köhnə yük KAMAZı. Birdə, burnu damcılayan su borusu. Susanların sırası isə İlyasla başlayıb, divar dibində mürgüləyən qotur pişik balası ilə qapanırdı. Bayaqdan qulağımızın dibində uçuşan payız milçəklərinin ölüm qabağı vızıltısı da, deyəsən, tam kəsdi. Sonuncu milçəklər öldü – yay bitdi.\n- Hacı Əbdülün nəzir qutusudu, İmam Hüseyn məscidi mollasının. Xatırlayarsan, prezident Mütəllibov yanlısı idi, meydanlarda qışqırırdı onun adın. Buralarda, məktəbin böyründə xudmani xəlvət bir çayxanası var idi. Sökdülər, yernən bir eylədilər, içindən çıxan nəzir qutusunu gətirib atdılar bura, ANS-in zibil tığına. Hacı Əbdüldən o qədən, o qədər müsahibə almışam ki. Deyirəm, bəlkə…,- Taryel sözünü yarımçıq kəsdi. Həyətdə çürüyən paslı-poxsaqlı yük KAMAZı, İlyasdan daha ağıllı görünürdü deyə, Taryel öz cümləsinin axırını məhz ona xitab etdi:\n- İlyas, keçib dayi, deyirəm bəlkə bu nəzir qutusuna bir-iki məmməd sədəqə atasan? Hə, hərəkət elə, əlin cibində olsun, bilirəm simicsən, şəkililər demiş “noxudsayan”san. Köhnə “Kommunist” qəzeti 20 yanvar hadisələrindən sonra öz səhifələrində sevgililərin, arvad-uşağın şəkilini çap edər, altında yazardı ki, “Həyat davam edir”. Bu zibillikdə də “həyat davam edir”, qaynayır ee, İlyas, qaynayır. Fikirləş ki, çayxanada çay içib, çaydanın altına iki məmməd pul qoyubsan. Belə fikirləşməsən, nəzir qutusuna pul atammayacaqsan, İlyas. Azərbaycanlılardan pul qoparıb qırpmağın yolu ancaq budu, bu! - durduğu yerdə “mıxməmməd” kimi mıxlanan Taryel, şeytan gözlərini KAMAZdan qoparıb onları təzədən İlyasa zillədi. Xəzərdən əsib gələn dəli küləyin yönünü bələdləyib, özünü onun tam ixtiyarına buraxdı. Sərt külək, Taryelin yağlı-yağlaşoy sifətini yaladıqca o zəmanənin həm qəhrəmanına, həm qurbanına bənzəyirdi. Külək isə, ancaq qarşıdakı o zibilliyə girərkən özündə bir can rahatlığı tapır, Taryelin ifadəsiz sifətindən ləzzət aparmır, ona toxunub yarı yolda dayanmaq istəmirdi ki, istəmirdi.\nHələ lap əvvəllər, dondurma hazırlayan “Taymeks” şirkətindəki nəhəng soyuducuların ustası işlədiyi kasıb vaxtlarında, Taryel bütün Azərbaycan kişilərini birləşdirən, onları taleylə təkbətək qoyan qəribə bir sirrə, övsuna agah olmuşdu: arvadlarının sözünə ki qulaq asmadılar, bu kişilərin bəxti-qisməti gətirmir, işləri gəlib düşürdü açılmaz düyünə. Niyəsini soruşma: bizim kişilərin öz bəxtləri ilə, tale, qəzavü-qədərlə birbaşa əlaqəsi çoxdan, hələ Şah Abbas dövründən kəsilib, ümid qalıb arvadların bu fani zamanla olan gizli-mizli əlaqələrinə – dalısını day heç dilüvə belə gətirmə.\nMəncə, Taryelin gümüşü saçları bu sirri onun özündən daha tez dərk etmişdi. Görən, qırışsız gen alnı, qara- şəvə gözləri bütün bünları haçan, nə zaman anlayıb qavrayacaq? Görəsən, Təzə Bazardakı dilənçilərin qara ovcuna bunu biləndən sonra o, neçə «məmməd» pul basacaq? Sözün qısası, arvadını bu sirrin havasına sevən Tariyel, son nəticədə İlyaslı-milyaslı bütün köhnə tanışdarını özündən bilmərrə uzaqlaşdırmış, Zavağzalnidə anasına köhnə erməni evi alıb, yazığı götürüb basmışdı ora. İndi arvadağanın «başıaşağı, teli yuxarı» Tariyelə bircə iradı vardı-paltarından gələn ucuz siqaret qoxusu. Bakılılar demiş: «Nöş yaşayırsan e, bunnan sonra, nöş?» Siqaret çəkməyə görəmi? Lənət şeytana, axı sən, «Taymeks» şirkətində işlədiyin vaxtlarından böyük bir sirrin şahidisən: bu ölkənin özü cəhənnəm, onun hətta dondurmaları, südü belə çürükdü-bəs nədən öz arvadının çürüklüyünü görmürsən, Allah səndən bu qəndin bərəkətini kəssin, ay bədbəxt oğlu, bədbəxt.\nDünyanın təməlini sarsıdan 20 yanvar hadisələrindən sonra «həyat davam edir» başlıqlı məqalələr yazan sovet jurnalistlərindənmi örnək götürmüsən sən? Düzü, o məqalələrdən sonra həyat bitirdi…insan, Tariyel bitirdi, vəssalam.\nPaltarından qalxıb burnumun düz içinə vuran acı siqaret qoxusunu çıxsaq, nəyi, harası diridi indiki Tariyelin, nəyi? Öz aramızdı, bu siqaret qoxusu burnumu acışdırana qədər mən inanmalıydım, salam verməliydim, can-can deməliydim Tariyelə. Həmin acı qoxunun havasında «həyat davam edir»di, axı, həyat.\nBir də baxdım ki, külək yatıb, ətrafa-yol boyu şütüyərək dünyanın axırına sarı sanki hərəkət edən köhnə jiqulilərin, suvaqsız, cilasız daş-divarların, Tariyelin ağ saçları üzərinə seyrək yağış çiləyir. Naguman baxışlı İlyas cibindən bir-iki «məmməd» çıxarıb onları Hacı Əbdülün yetim qalmış nəzir qutusuna atdı. Bu mərət, sovxa üçün də «həyat davam edir» fəlsəfəsi, dünyanın fanilik dövrü başladı - zaman hopp eliyib uddu onu özünün acıxmış mədəsinə.\nToy məclisi 1993-ci ilin 20 iyun tarixinə düşdüyündən, Tariyel həmişə dediyi ifadəni yenə də, - bu dəfə İlyas üçün,-təkrarladı: «Surət Hüseynov ordusu Bakıya soxulub Elçibəyi devirdiyi gün, arvadım da evimə gəlib məni taxt-tacımdan məhrum etdi»…Ancaq, gəl əyri oturub düz danışaq, Surət Hüseynovu, arvad-uşağı bir yana qoyaq- o gün tale, qəzavü-qədər girmişdi Bakıya. Qədim bir tale ki, yalnız qadınların sıx əlaqəsi vardı onunla. Ciddi əlaqəsi, cinsi əlaqəsi.\nANS-in qapı-pəncərəsi bağlıdı, açıqdı-yaxınlaşmağa, gedib qapını tapıb döyməyə İlyas uymadı. Binanı çevrələmə çəpər tək bürümüş bit ağaclarının zəhərli qoxusu onu inadla geriyə, Milli Məclis binasına doğru itələyirdi. İlyas isə susur, qızarmış gözləriylə bircə nöqtəni ovsunlayırdı-Tariyelin ifadəsiz üz-gözünü.\n«10 -KU-665» nömrəli jiqulinin yiyəsi Tariyel Allahverdiyev yaman dözümlüydü, yaman. Bircə dəqiqə qalırdı onun şeytana, 666-ya çevrilməyinə, bircə dəqiqə.\nDüz bir dəqiqə.\nQəfildən Tariyel hirsləndi, cin atına mindi, gözlərinin ağı getdi, qarası gəldi. Səsini qaldırıb bağırdı:\n- Sən kimi yarımçıqları dədəm «usta biabır» deyə çağırır, onları bir yumruqla vurub çezqıraq, üçqıraq eliyirdi. Mən axmaq oğlu axmaq, nöş sənlə ağız ağıza vermişəm? Nöş?\n- Tariyel, yaxşı ki, atamın adını bilmirsən, yoxsa, irağ olsun, onu da söyüb abırdan salacaqdın, düzdü? Bu, sizin nəsillikcən adətinizdi, eləmi?\nJiqulisinin qabaq şüşəsini silib-sürtən Tariyel, İlyasın zarafatını eşitcək, işini yarımçıq qoydu, yerindəcə donub qaldı, özünün deyil, atasının iti, qədim baxışlarıynan İlyasa diqqət yetirdi, bir əlində əski parçası, digərində sönük siqaret kötüyü, hirsindən alışıb yandı.\n- Az. TV-nin musiqi verilişlərini aparan Seyidağanın sözü olmasın: «Qozbeli qəbir, jurnalisti efir düzəldər!». Varam da sənin yekə-yekə danışmağıva, varam. İndi ANS-də bir-iki qotur veriliş hazırlamısan deyə gəlib çıxmalısan daz başımın düz təpəsinə, danqabaş oğlu, danqabaş. Çəkil yolumdan əclaf, çaqqal,-Tariyelin zil qara saçları çatma qaşlarının üstünü o vaxt tam örtərdi ki, o, hirslənib özünü itirsin, boğazından qadın səsinə qarışmış bir səs çıxartsın. Heç kişilikdən idimi bu?\n9 aylıq dərs ilindən üçünü pambıq yığımında itirmiş bütün kənd balaları kimi, neftçalalı Tariyel də bircə işində bacarıqlı idi-söyüş verməkdə, hədyan-hədyan danışmaqda.\nYoxsa…yoxsa, dəli şeytanın özüydümü onun titrək hülqumlu arıq boğazından sör-söyüşü qara kəlbətinlə dartıb-çıxaran? Belədi də bizim jurnalist babaların işi, çətini dillərinə bir damcı araq dəysin, başlayacaqlar söyüş deməyə, qədim bir mahnı var ha, «Ay molla ağa, şərab süz qaba, kəlmeyi-şəhadəti at bir qırağa»…bax, onu oxuya-oxuya zəhlə tökməyə.\nHacı Əbdülün sovxası-nəzir qutusu day lap yaddan çıxmışdı. Atalarımızın sözü olmasın, «qazan səsi, qız səsi, qızıl səsi» ki, gəldi, din imanı əldən veririk biz, düşürük boş-boşanaq söhbətlərin cənginə. Dava çox da uzun sürmədi, Tariyellə İlyas tez küsüb tez də barışdılar, sanki, xəstə yatan dəli şeytanın kirli yastıqı altına pay-püş qoyub, şərrin bac-xəracını ödədilər. Şər deməsən, xeyir gəlməz, cin-şeytanın gözəgörünməz nəzir qutusuna sədəqə, söyüş, dava atmasan, fələyin qara rüzgarı səni Balaxanı zibilliyinə qədər sürüyüb aparar. Budu Bakının acı həqiqəti.\nİnanmırsan? Ay sənin dəymişin dura-dura kalın tökülsün…\n- Tariyel, fikrin özüvə getməsin, səni təhqir-filan eləmirən. Bir sözdü, zarafatdı daa dedim…Yaxşı, atan Əlibaladan nə xəbər var, yenə «Star» şirkətinin «reno»sunu sürür? Yazıq yenə Bakı yanacağının keyfiyyətsizliyidən gileylidi? Bir az özündən də danış, görüm ANS-də hansı verilişləri yaradırsan.\nİlyasın nəlbəki gözlərinə zillənsən görərdin ki, bu yazıq gədə yekə-yekə danışsa belə, hələ ki ixtiyar sahibi deyil, yamanca qorxub, Tariyelin turş sifətinə baxmaqdansa, gözlərini onun bahalı pal-paltarına dikib. Kefcilin lap yekəsi, arvad, pul ölüsü olan Tariyel də bunu hiss edirdi. Onun əynindəkilərin nağdı 100 dollar qiyməti vardı, nağdı.\n- İlyas, alım ağrını, toy müğənniləri məclis ki bitti, bilirsənmi, öz aralarında necə, nə təhər şit-şit zarafatlaşırlar?- «Adə, manıs, süfrədən neçə araq əkişdirib qoltuq cibində öz evinə aparırsan?». Elə onlardı daa, aləmi korlayan. Mən də onlara baxıb hamı kimi öz xeyrimi güdürəm ancaq. Həftədə bir-iki verilişim var, dolanıram.\nOdey, bizim gənc şairlərdən «Xəbərlər»ə bir süjet hazırladım: prezident iki gənc şairə ev verib, qonşuymuşlar. İçib dəmləniblər, şair Həmidəli eləmə tənbəllik, cumub o birisinin üstünə, döyməyi azmış hələ, üstəlik, yazığın bir qulağını dişləriylə yerindən qoparıb. Bədbəxt, - Tariyel bunları deyən vaxtda Milli Məclisə gedən yolda tozanaq qalxdı-köhnə bir «Volqa» yola əyri-üyrü qara izlər sala-sala qıjıltıynan ANS binasının önündən ötüb qeybə çəkildi.\nGünəşin təkəri qozbel Yasamal təpələri arxasına yuvarlandıqca, onun kəhrabaya oxşarlığı artır, bəridəki Nəbatat bağının nadir ağacları öz doğmaca yaşıl rəngini itirirdi.\nBu dar macalda həmin yastı təpələrin başına uçub yığılan qədim ruhlarla söhbət etməyin nə vaxtıydı, nə vaxtı…\nHəə, Tariyelin dədəsi Əlibala kişi köhnə sürücü baba kimi fikirləşir, gün-güzəranın geriləmə səbəbini keyfiyyətsiz Bakı yanacağından görür. Bəs…bəs, İlyas bunun səbəbini harda axtarmalıydı? Yasamal təpələri arxasında əriyən sarı günəşin kəhrəba rəngindəmi?\nHacı Əbdülün zibilliyə atılmış nəzir qutusundamı?\nSrağagünnəri Razində,-oranın bit bazarında ucuz dəri gödəkçələr satırlar, gərək vaxt eləyib Razinə bazarlığa gedəm,-tükürpədici cinayət hadisəsi qeydə alınmışdı.\nRahib Baxışov adlı bazar alverçisi,-deyilənə görə, onu əskərdikdən xalq şairi Əsədulla Yanar qurtarmışdı,-qısqanclıq üstündə öz köhnə qonşusu, küçələrdə bıçaq itiləyən Tərlan Hüseynovu vəhşicəsinə qətlə yetirmiş, üstəlik, ayıb yerini kəsərək, onu yazığın ağzı üstə qoymuşdu-vəssalam, ölkə yetimlərinin biri də əskildi, öldü getdi, ona da bir quş. İlyas bu haqda 30 dəqiqəlik qısa film çəkirdi deyə, Tariyelin bayaq dediklərində öz mövzusu ilə səsləşən incə məqamlar duydu.\nBir tərəfdə qulağı kəsilmiş şair, digərində, ayıb yeri kökündən qoparılmış bıçaqitiləyən-oxşarlıq göz qabağındaydı, kor kor, gör gör.\nHəə, əclaflıq, cinayət bizim köhnə dinimizdi, onun öz orucu, öz namazı var, day o biri haqqhesablarını demirəm.\nAdam yortub Bayıla zindana düşmək-bir nömrəli, əsas, başlıca, gizli əskərliyimizi biz bax orda çəkirik, özü də canla-başla. Bu əskərlikdən bizləri heç kəs, hətta xalq şairi Əsədulla Yanar da qurtara bilməz. Ağzı nədi?\nOrda, Bayılda istintaq hələ başa çatmamış müstəntiqin sənə şad xəbər çatdıracaq: arvadın bir qız uşağı doğub.\nSən ona Hicran adını verib ölənəcən bu qızın namus qeyrətinə yiyə duracaqsan-day bilməyəcəksən ki, həmin qız uşağı əyninə dar şalvar geyib çoxdandı…çoxdandı bütün məhəlləyə şəhvət alovu yağdırır.\nNazik, qara, quru dodaqlarını birbirinə kip sıxıb susmuş İlyas, dayandığı yerdən beş altı addım kənarda paslanan dəmir sütuna yaxınlaşıb kürəyini ona söykədi. Ətrafdakıların içindən bircə onu özünə dost seçdi, bomboş, qupquru ovcunu gen alnı üzərindən sürüşdürərək qara şəvə saçlarını qatıb qarışdırıdı. Hələ damağındaykən sönmüş siqaret kötüyünü yerə atmaqda əməlli başlı gecikdi. Yubandı.Siqaret qarışıq yerə axır sözlərini tüpürdü:\n- Tariyel, qulaq kəsmək nədi ki, götürüb onu efirə verirsən? Mən çəkəcəyim filmdə görərsən nəyi kəsiblər, görərsən. Ala, şairlər saxtakardır-həm şerlərində, həm əməldə. Dərinə getmirlər,- bu sözlərin axır nöqtəsini İlyasmı qoyurdu, İlyasmı? Yox. Burnu damcılayan su borusu. Onun divar dibindəki varlığı yalnız indilərdə hiss olundu.\n- Qulaq kəsməyə istehza üçün mən öz verilişimə «Arxipelaq QULAQ» kitabının adını vermək istəyirdim. Noolar, götür, bu adı sənin filminə bağışladım, halal xoşun,-Tariyel sağollaşmadan ANS-in daş pilləkanları üzərinə sıçradı, nə sıçradı… Qapı şüşələrindən görükən öz əksinə göz vurub içəri keçdi. Buranın ayaqyolusu təzəlikcə təmirdən çıxıb. Dörd, beş gün olar, olmaz. Sağlıq olsun, axırda Tariyel həmin yerə də baş çəkər, güzgüyə zillənib oradan görükən zavallı simada nəhayət ki, özünü tanıyar. Üstəlik, indiyəcən görmədiyi dədədənqalma bir iki cizgini də «kəşf» edər öz sifətində.\nEşikdə yalqız qalıb sağa-sola gəzişən İlyas çox tez yoruldu, zibilliyə yaxınlaşıb oradakı nəzir qutusuna baxdıqca baxdı. Fikirləşdi ki…\nFikirləşdi ki, bu zir-zibilin hamısını o nəzir qutusuna atmaq ən düzgün iş olardı indi. Vaxtı gəlib çatmışdı bu işin, vaxtı.\n«10 -KU-665» nömrəli jiqulinin yiyəsi Tariyel Allahverdiyev yaman dözümlüydü, yaman.\nBircə dəqiqə qalırdı onun şeytana, 666-ya çevrilməyinə, bircə dəqiqə.


“Yazıçını, şairi şagirdlərin qarşısında əyləşdirmək dövrü keçib”\naccess_time11/06/2019 17:46 folder_openArxiv\nBunu "Ədəbiyyat biliciləri” müsabiqəsinin qaliblərinin mükafatlandırılması mərasimində çıxış edən Təhsil nazirinin müavini Məhəbbət Vəliyeva bildirib.\nOnun sözlərinə görə, ümumtəhsil məktəblərinin VIII-XI sinif şagirdlərinin iştirakı ilə "Ədəbiyyat biliciləri” müsabiqəsi artıq dördüncü ildir keçirilir.\nBəs ümumilikdə ədəbiyyatın orta məktəblərə girişi sərbəstdirmi? Ədəbiyyat dedikdə, əlbəttə, tədris proqramına uyğun olaraq dərsliklərə salınan şair və yazıçılar və onların əsərlərini nəzərdə tutmuruq. Məsələ çağdaş ədəbiyyatımızın nümayəndələrinin məktəblərlə nə dərəcədə əlaqəli olmasıdır. Yazıçı və şairlərimiz, publisistlər orta məktəblərə tez-tezmi dəvət edilir, məktəblilərlə onların görüşləri təşkil olunurmu? Çağdaş ədəbi nümunələr məktəb kitabxanalarına yol tapırmı?\nYazıçı-publisist, Əməkdar incəsənət xadimi Elçin Hüseynbəyli «Sherg.az»a açıqlamasında son illərdə Təhsil Nazirliyinin həm yazı, həm oxu vərdişlərinin artırılması istiqamətində ciddi addımlar atdığını dedi:\n- Məni dəfələrlə məktəblərə şagirdlərlə görüşə dəvət ediblər. Qısa müddət əvvəl Böyük Mərcanlı köçkün məktəbində görüşdə olmuşam. Dəvətlər çox olur, hamısına çatdırıb getmək də mümkün deyil. Hətta mən təklif etmişəm ki, skayp vasitəsilə şagirlərlə canlı bağlantı yaradaq və master-klass təşkil edək. Şagirdlər yazılarını göndərsin, müzakirə aparaq. Hansısa yazıçını, şairi məktəbə dəvət edib şagirdlərin qarşısında əyləşdirmək və görüşü sual-cavab şəklində aparmaq dövrü artıq keçib. Müasir texnoloji üsualardan istifadə etmək zamanın tələbidir.\nMüasir kommunikativ üsullar var və məncə, hazırkı dövrdə bu uşaqlarda daha böyük maraq oyadar, nəinki yazıçı, şairlə üzbəüz əyləşmək. Təhsil Nazirliyinin yazı, oxu vərdişlərinin aşılanmasına önəm verməyi çox müsbətdir. Vacib olan budur ki, yazı və oxu vərdişlərinin əhatəliliyi təmin edilsin. İnsanlar həyatda qarşılaşanadək sevgini, acını, ağrını, itkini ədəbiyyatdan öyrənir. Xüsusilə də uşaqlar – məktəblilər. Bu mənada məktəblilərə oxu, mütaliə vərdişləri aşılamaq əlbəttə, çox önəmlidir.


“Avanqard” Kamera Orkestrinin “CinemaHit” multimedia şousu təqdim etdi (FOTO/VİDEO) - Trend.Az\n“Avanqard” Kamera Orkestrinin “CinemaHit” multimedia şousu təqdim etdi (FOTO/VİDEO)\nMədəniyyət Materials 15 Fevral 2022 20:14\nİncəsənətin müxtəlif sahələri üzrə yaradıcı insanları əməkdaşlığa dəvət edən “ART – EAST MEDİA GROUP” şirkətinin yeni layihəsi – “Avanqard” Kamera Orkestrinin “CinemaHit” multimedia şousu Azərbaycanın mədəni həyatında hadisədir. İdeyanın özəlliyi – məşhur bəstəkarların kinofilmlərdə qorunan dahiyanə əsərləri yenidən canlandırmaqdır. Məlumdur ki, kino üçün bəstələnmiş musiqilərin əksəriyyəti yalnız köhnə lentlərdə qalıb, uzun illər ifa edilməyib. Bu mənada “Avanqard” Kamera Orkestrinin təşəbbüsü musiqi mədəniyyətinə və milli kino sənətinə böyük töhfədir. Layihə orijinal performans kimi düşünülüb. Konsert proqramında sevimli kinofilmlərdən ən maraqlı epizodlar görünür, səhnədə saundtreklərin canlı ifası, məxsusi quruluş verilmiş xoreoqrafik kompozisiyalar, işıq effektləri, teatral tüstü, atəşfəşanlıq – görüntünün, səsin bir-birini ideal tamamlaması – tamaşaçının diqqətini səhnədən bir an belə yayınmağa qoymur.\n“CinemaHit” multimedia şousunun proqramı müxtəlif yaş qruplarının və ən müxtəlif zövqlərin nəzərə alınması ilə tərtib edilib. Belə ki, “CinemaHit” multimedia şousunda milli kinonun “qızıl fondundan” nümunələr, məşhur Hollivud brendləri, uşaqların sevimli cizgi filmləri növbələşərək əks olunur.\nLayihə “Azərbaycanfilm” Kinostudiyasının, CinemaPlus kinoteatrlar şəbəkəsinin dəstəyi ilə Bakının mərkəzindəki müasir tamaşa salonlarından birində DTX-nın Mədəniyyət Mərkəzində keçirildi. Konserti “Art-East Media Group” şirkətinin rəhbəri Mirələskər Aslanov açaraq “Avanqard” Kamera orkestrinin Bədii rəhbəri və dirijoru Arif Aslanovu səhnəyə dəvət etdi. Sonra “Avanqard” Kamera orkestrinin ifasında ən sevilən kinofilmlərin saundtrekləri yeni aranjimanda ilk dəfə olaraq tamaşaçılara təqdim edildi.\nMəşhur filmlərin unudulmaz musiqiləri, parlaq rəqs nömrələri, xoreoqrafik kompozisiyalarla və cizgi filmlərindən tanış fraqmentlərlə canlandı. İki saata yaxın davam edən konsert proqramı tamaşaçıların alqışları ilə sona çatdı.


İbizaya dincəlməyə gedənlər təyyarədə maska üstündə dalaşdılar\nTəyyarədə maska üstündə dava düşdü\n16:43 02.08.2020 (Yenilənib 16:30 02.08.2020)\nKLM aviaşirkəti ilə uçan kişi digər sərnişinlərlə maska taxmaq istəmədiyinə görə mübahisə edib. Onun sərxoş olduğu bildirilir\nBAKI, 2 avqust — Sputnik. İbizaya uçan təyyarənin sərnişinləri maska taxmaq istəməyən turisti döyüblər.\nSputnik Azərbaycan bildirir ki, hadisəni əks etdirən kadrlar Twitter-də paylaşılıb.\nKadrlarda təyyarə ekipajının dalaşanları ayırmağa cəhd etdiyi görünür. Sonra kişilərdən birini yıxır, digərlərini isə sakit olmağa dəvət edirlər. Adamlardan biri isə: “Burada uşaqlar var!” – deyə qışqırır.\nKLM aviaşirkəti ilə uçan kişi digər sərnişinlərlə maska taxmaq istəmədiyinə görə mübahisə edib. Davada ümumilikdə 10 nəfər iştirak edib. Maska taxmaq istəməyən turistin sərxoş olduğu bildirilir.\n21:54 20.09.2020 (Yenilənib 22:22 20.09.2020)\nSputnik Azərbaycan Report-a istinadla xəbər verir ki, bu fikri "Microsoft" korporasiyasının banisi Bill Qeyts "Fox News" telekanalına müsahibəsində səsləndirib.


Kirayə (aylıq) 6 otaqlı Bağ evi Bilgəh qəs. Sabunçu rayonu Qiyməti 3000 manat\n15 Aprel 18:51 tarixinə kimi ödənilib\n09 May 13:18 tarixinə kimi ödənilib\nBaxış sayı: 8930\nElanın kodu: 832085\nVişnyovka ərazisində 12 sot torpaqda yerləşən 3 mərtəbəli villa kiraye verilir. 1-ci mərtəbədə böyük veranda, qonaq otağı, mətbəx və sanuzel, 2-ci mərtəbədə 4 yataq otağı, 2 sanuzel və 1 balkon. 3-cü mərtəbədə mətbəx guşəsi və balkon ilə 115 kvadratlıq mansard. Evin ümumi sahəsi 330 kv.m dir. Həyətdə filterlə təchiz olunmuş böyük hovuz (9x4) 1.60m dərinlikdən 1.80m dərinliyə qədər yüksəlir, 1 besetka, ən son texnika istilik sistemi, meyvə ağacları- tut, əncir, gilas, alma, feyxoa, fındıq, ərik, üzüm. Ev bütün əşyalar ilə birlikdə kiraye verilir. içərisində 6 ədəd son model kondisioner - 2 si böyük ölçüdə, paltaryuyan qabyuyan, mikrodalğalı soba, qaz plitəsi, duxovka, bahalı mətbəx mebeli və s. Evdə çox az yaşayış olub, ilin, bütün fəsillərində yaşamaq üçün şərait var. Qaz, su, elektrik xəttləri var.\nQiymeti: May ayi ucun 3.000 Azn\nYay aylarinda: 7.500 Azn (ayi)\nÜnvan: Vişnyovka ərazisi


Abunəçilərə öz hesabını daha asan idarə etməyə imkan verən “Nar+” tətbiqi istifadəçilərin gündəlik həyatlarına rahatlıq və çeviklik gətirmək məqsədilə yenilənməkdədir. Artıq balansı artırmaq üçün “Nar” abunəçilərikart məlumatlarını tətbiqin yaddaşında saxlaya biləcəklər. Eyni zamanda, son yüklənən məbləğ tətbiqin yaddaşında qaldığından sadəcə bir kliklə balansı sürətlə artırmaq olar. Bundan başqa, “Avtomatik ödəniş” hissəsinə daxil olub, günlük, həftəlik və aylıq bölmələrdən birini seçməklə balansın avtomatik artırılmasını təyin etmək olar. Beləliklə, abunəçinin balansı artırması üçün hər dəfə kart məlumatlarını və məbləği daxil etməsinə ehtiyac qalmır.


MediaXeber.az - Elnur Əşrəfoğluna qan köçürülüb: Vəziyyəti stabildir\nElnur Əşrəfoğluna qan köçürülüb: Vəziyyəti stabildir\n07 Oktyabr 2021 17:45\n“Elnurun qanaxmaları olub, amma indi vəziyyəti stabilləşdirə biliblər”.\nMediaxəbər.az-ın Oxu.Az-a istinadən verdiyi xəbərə görə, Elnur Əşrəfoğlunun həyat yoldaşı məlumat verib.\nO bildirib ki, E.Əşrəfoğlu ECMO cihazına qoşulu vəziyyətdədir:\n“Ona qanın laxtalanmasının qarşısının alınması üçün heparin vurulurdu. Bu səbəbdən həkimlər bu gün Elnurun qanaxması olduğunu deyiblər. Qanaxma səbəbindən hemoqlabinlərin, trambositlərin miqdarı normadan aşağı düşüb. Qan köçürülməsi üçün sosial şəbəkədə paylaşımlar edilib. Şükür, artıq qan köçürülüb və vəziyyəti stabilləşib”.\nXatırladaq ki, koronavirusa yoluxan tanınmış jurnalist Elnur Əşrəfoğlu hazırda “Yeni Klinika”da ECMO aparatına qoşulu vəziyyətdə müalicəsini davam etdirir. Anası Zöhrə Hüseynova Birinci vitse-prezident, Heydər Əliyev Fondunun prezidenti Mehriban Əliyevaya müraciət edərək Elnur Əşrəfoğlunun müalicəsi ilə bağlı müvafiq köməyin göstərilməsini xahiş edib. Heydər Əliyev Fondu koronavirusa yoluxan tanınmış jurnalist, Azərbaycan Cüdo Federasiyasının baş katibinin müavini Elnur Əşrəfoğlunun müalicəsini nəzarətə götürüb.\nElnur Əşrəfoğluna qan Vəziyyəti stabildir\nEmin Ağalarov nişanlandı - Görün kimin qızı ilə \_FOTOLAR\_VİDEO Füzulidə qandonduran erməni vəhşiliyi – 27 il ayağı qandallı zirzəmidə saxlayıblar – FOTO Şuşa BİZİMDİR - ŞUŞA AZƏRBAYCANDIR Amin Musayev və Bayram Kərimov sağdırlar - BQXK Ermənistanda etirazlar başladı - SON DƏQİQƏ – Canlı Prezident İlham Əliyev: – Bir neçə şəhər və kənd azad edilib O Mersedes mənim arzumdur deyən əsgərimizə hədiyyə – Mersedes Benz Bu da Sevil Əliyevanın xaricdə yaşayan qızı Zərifə - FOTO Prezident İlham Əliyev yeni tvit yazdı - yeni işğaldan azad olunan ərazilər Şuşadan xəbər var– Qeyri Rəsmi – VİDEO Ordumuz yeni əraziləri işğaldan azad etdi – İlham Əliyev Nikol Paşinyan: Azərbaycan prezidenti İlham Əliyevin açıqlamalarında və əxlaqında problemlər hiss edirəm Mariya Zaxarova: Qarabağda yalnız rus sülhməramlıları olacaq Şad xəbərlər gəlməyə davam edir Prezident İlham Əliyev İlham Əliyev xalqa müraciət edib - SON DƏQİQƏ Şuşanı işğaldan azad edən zabitlərdən biri: “Elə döyüşlər olurdu ki, sağ çıxacağımıza ümid etmirdik” - VİDEO Operativ Qərargah məlumat yaydı - SON DƏQİQƏ SON DƏQİQƏ - FOTO - Prezident yeni tvit paylaşdı Ömürlük məhkumlar da əfv oluna bilər – SAYLARI AÇIQLANDI Azərbaycan Ordusunda əməliyyat-taktiki təlimləri keçiriləcək – DAĞLARDA VƏ MEŞƏLƏRDƏ


Tahir Kərimov Salyandakı villasını neçiyə satır? Ceyms Uorlik Bakıda mətbuat konfransı keçirir Ukraynada məktəblilər yay tətilinə qışda çıxacaq Yağış avtobusları bu hala saldı- FOTOLAR Qonşusuna zamin durdu, pensiya pulundan oldu DƏHŞƏT: Ölüm ayağında olan qadını taksiyə mindir Xalq artistinin oğlu öldü İŞİD-dən yenə edam – 284 nəfər güllələndi Necati Şaşmaz “Kurtlar Vadisi Darbe” “Qarpız-yemiş yetişdirməklə bala başı saxl Dövlət İmtahan Mərkəzi dövlət qeydiyyatına alını Dilqəm Əsgərov ermənilərdən əfv istəmədi\n04 İyul 2015 / 14:31 / Baxış sayı: 85 Vəkil onun belə bir arzusunun olmadığını bildirib İşğal altındakı Kəlbəcər rayonu ərazisində girov götürülmüş və qanunsuz “məhkəmə”nin qərarı ilə ömürlük həbsə məhkum edilmiş azərbaycanlı Dilqəm Əsgərov separatçı rejimin rəhbərliyindən əfv istəməyib. Bunu onun üçün təyin olunmuş vəkil Erik Beqlaryan deyib. E. Beqlaryan bildirib ki, D.Əsgərovun belə bir arzusu yoxdur.\nQeyd edək ki, 2014-cü ilin iyul ayında Rusiya vətəndaşı Dilqəm Əsgərov və Azərbaycan vətəndaşı Şahbaz Quliyev Kəlbəcərdə öz ata-baba yurdlarını ziyarət etmək istəyərkən Ermənistan əsgərləri tərəfindən girov götürülüblər. Digər Azərbaycan vətəndaşı Həsən Həsənov isə güllələnərək öldürülüb. H. Həsənovun meyiti düşməndən alınaraq Bakıda dəfn edilib.\nSeparatçı Dağlıq Qarabağ rejiminin oyuncaq “məhkəməsi” ötən il dekabrın 19-da D. Əsgərovun ömürlük, Ş. Quliyevin isə 22 il müddətinə azadlıqdan məhrum edilməsi barədə qərar çıxarıb. “Apellyasiya Məhkəməsi” bu qərarı qüvvədə saxlayıb.


Print Page - Azərbaycandan olanlar bu mövzuya yazsınlar\nOther Forums => Other Forum => Topic started by: Walkman on February 08, 2009, 13:22:51 PM\nTitle: Azərbaycandan olanlar bu mövzuya yazsınlar\nPost by: Walkman on February 08, 2009, 13:22:51 PM\nSalam hamıya. Mən bu oyunu artıq iyun ayından bəri oynayıram. Bir neçə realmlarda oynamışam və demək olar ki oyun haqda hər şeyi bilirəm. Əgər kimsə az vaxtda irəli getmək istəyirsə sualları bu movzuda mənə verə bilər. İnanıram ki strategiya sevənlər bu oyundan çox böyük zovq alır. Hal hazırda mən 50-ci realmda oynayıram. Orda olan varsa çox yaxından kömək edə bilərəm. Hər yerdə nikim Palach dı. Uğurlar. *gamer*\nTitle: Re: Azərbaycandan olanlar bu mövzuya yazsınlar\nPost by: xottabic on September 13, 2009, 13:05:41 PM\nPost by: ESES on December 30, 2009, 12:56:27 PM\nPost by: ESES on December 30, 2009, 13:00:00 PM\nPost by: wild_wind on February 18, 2010, 19:16:14 PM\nYerlilere SALAMLAR )))))) 11-ci rilm-deyem, turklerle elaqem var amma bizimkilerden ses yoxdu *gamer*\nPost by: Waesir on March 13, 2010, 16:49:48 PM\nPost by: flamegirl on October 25, 2010, 13:28:23 PM


MEK-də Cümhuriyyətimizin 100 illik yubileyinə həsr edilmiş sərgi təşkil olunub » Aztehsil.com\nMEK-də Cümhuriyyətimizin 100 illik yubileyinə həsr edilmiş sərgi təşkil olunub.\n1991-ci ildə müstəqilliyini bərpa edən Azərbaycan Respublikası 1918-1920-ci illərdə 23 ay mövcud olan, müsəlman Şərqində ilk dünyəvi, demokratik dövlət kimi tarixə düşən Azərbaycan Xalq Cümhuriyyətinin siyasi varisidir. Azərbaycan Xalq Cümhuriyyəti xalqımızın qədim dövlətçilik ənənələrini yaşadaraq həmin dövr üçün mütərəqqi hesab edilən dövlət təsisatlarının yaradılmasına nail olmuşdur.\nGərgin ictimai-siyasi şəraitdə fəaliyyət göstərmiş Azərbaycan Xalq Cümhuriyyətinin demokratik dövlət quruculuğu, iqtisadiyyat, mədəniyyət, təhsil, hərbi quruculuq və digər sahələrdə həyata keçirdiyi işlər Azərbaycan tarixinin parlaq səhifəsidir.\nBu şanlı tarixi yaradanların əziz xatirəsini əbədiləşdirmək, tarixi dövlətçilik irsimizin qorunub saxlanılmasına töhfə vermək üçün Azərbaycan Respublikasının Prezidenti İlham Əliyev Azərbaycan Xalq Cümhuriyyətinin 100 illik yubileyinə hazırlıq haqqında müvafiq sərancam imzalamışdır. Sərəncamda Azərbaycan Xalq Cümhuriyyətinin yaradılmasının 100 illik yubileyinin dövlət səviyyəsində qeyd edilməsi, Nazirlər Kabineti tərəfindən tədbirlər planının hazırlanıb həyata keçirilməsi, Azərbaycan Respublikasının Milli Məclisinə Azərbaycan Xalq Cümhuriyyəti Parlamentinin yaranmasının 100 illik yubileyi münasibətilə xüsusi iclasının keçirilməsi tövsiyə edilib.\nSərəncamdan irəli gələn vəzifələrə uyğun olaraq AMEA Mərkəzi Elmi Kitabxanasında (MEK) Azərbaycan Xalq Cümhuriyyətinin 100 illik yubileyinə həsr edilmiş sərgi təşkil olunub. Sərgidə Cümhuriyyətin yaranmasını, fəaliyyətini, Azərbaycan Xalq Cümhuriyyəti qurucularının həyatını əks etdirən 50-ə yaxın mənbə nümayiş olunur.\nMənbələr arasında AMEA Tarix İnstitutunun Azərbaycan Xalq Cümhuriyyətinin Böyük Britaniya arxivində olan sənədlərinə əsasən hazırladığı "Azərbaycan Demokratik Respublikası”, "Azərbaycan Xalq Cümhuriyyəti ensiklopediyası, "Azərbaycan Xalq Cümhuriyyəti tarixinin aktual problemləri”, "Azərbaycan Xalq Cümhuriyyəti və milli müstəqilliyin ideya-siyasi problemləri”, "Azərbaycan Xalq Cümhuriyyəti Xarici İşlər Nazirliyinin şəxsi heyəti”, "Azərbaycan Xalq Cümhuriyyətinin xarici siyasəti”, M.Ə.Rəsulzadənin müəllifi olduğu, məqalələrinin və məktublarının toplandığı "Məqalələr və məktublar toplusu”, Azərbaycan Xalq Cümhuriyyətinin 80 illiyinə həsr olunmuş, arxiv materialları və sənədlər əsasında hazırlanmış "Azərbaycan Demokratik Respublikası”, rus müəllifi H.Pçelinin "Müsavat öncəsi kəndli məsələsi”, Aydın Balayevin Məhəmməd Əmin ömrünün 1922-1943-cü illərini əhatə edən "Yad sahillərdə”, o cümlədən "Məhəmməd Əmin Rəsulzadənin siyasi portreti” və MEK-in fondlarında olan digər kitablar sərgilənir.\nQeyd edək ki, Azərbaycan Xalq Cümhuriyyətinin 100 illik yubileyi ilə bağlı Mərkəzi Elmi Kitabxanada Azərbaycan Diplomatik Akademiyası (ADA) ilə birlikdə Azərbaycan Xalq Cümhuriyyətinə aid sənədlərin rəqəmsallaşdırılması, Azərbaycanın istiqlal şairi, ictimai-siyasi xadim Əhməd Cavadın 125 illiyinin qeyd edilməsi, həmçinin Azərbaycan Xalq Cümhuriyyətinə aid ədəbiyyatın Milli Rəqəmsal Yaddaş bazasına salınması kimi işlər görülmüşdür.\nSərgi 2018-ci ilin sonuna qədər davam edəcək, oxucular sərgidəki kitablardan ümumi qaydada- oxucu sorğu-sifarişi əsasında istifadə edə bilərlər.


Ömrün son nəğməsi\n"...Nə öncə öylə səadət, nə böylə zillət olaydı" - deyə nalə çəkən\nŞövkət Ələkbərova o şərqini hələ sağlığında oxumuşdu\nO, bir ürəyin pünhan duyğularını nəğmələrin dili ilə söyləyib. Səsini dinləyənlər də bu duyğuların sirrinə-sehrinə bələnib, tilsiminə duşub. Həyat gerçəklərinin pərən-pərən saldığı xəyalların, oxşar kədərlərin, bənzər sevinclərin boy-boya verdiyi bu nəğmələrdə hər kəs öz dünyasını görüb. Bu şərqilərin cazibəsindən qopa bilməyənlərin hər birinin qəlbini "Şövkət Ələkbərova sanki bu nəğmələri mənim üçün oxuyur" heyrəti bürüyüb.\nTanrı Şövkət xanıma bəxş elədiyi ömrün sevinc payını da, qəm yükünü də səxavətlə verib. Onu görənlər ilk baxışdan xanım-xatın davranışına, gözəlliyinə vurğun kəsiliblər. Ecazkar səsi ilə könülləri fəth eləmək səadətini də Yaradan Şövkət xanıma lütf edib. Dövrünün qadın sənətçilərinin çoxundan fərqli olaraq müğənnilik sənətinə gəlişi də çətin olmayıb. Ona görə ki, əsl peşəsi fəhləlik olan atası Feyzulla kişi musiqini duyan, qiymətləndirən bir adam idi. Anası Hökumə xanım isə musiqiyə həm də sənəti kimi bağlanmışdı. O, qadınlardan ibarət ansamblda tarzən işləyirdi. Valideynləri musiqiyə olan sevgilərini övladlarının da ürəyinə köçürüb uşaqlarının musiqiçi olmasını arzulayıblar. Oğulları Ələkbərin tar, Paşanın isə qaval çalmağı öyrənməsinin qayğısına qalıblar. Balaca Şövkəti isə atası müğənni, anası kamançaçalan görmək istəyib. Feyzulla kişinin də yaxşı səsi var idi. Arabir kefi kök olanda evdə bərkdən oxuyardı.\n- Bircə arzum var, Şövkət böyüyəndə gözəl müğənni olsun - deyərdi.\nŞövkət ata-anasının arzusu ilə bir müddət kamançaçalan yanına dərs almağa da gedib.\nBir gün isə balaca Şövkət taleyinin çağırışına qoşularaq müğənni kimi səhnəyə çıxıb. İlk çıxışı anasının çalışdığı orkestrin səhnəsində olub. Həmin gün orkestrin müğənnisi işə gəlmədiyindən diriyorun xahişi ilə onu əvəz eləyib. Taleyin bu ilk qismətinə "təsadüf" deyiblər. Amma bu balaca, qəşəng qızın köksündən qalxıb qanadlanan səs onu nəğməkar olmağa həvəsləndirirdi. Onun həzin səsi Feyzulla kişinin Mirzə Fətəli küçəsindəki daxmasının kiçik pəncərəsindən qonum-qonşuya yayılırdı.\nBir dəfə o, evdə tək idi. "Dəli ceyran"ı zümzümə edə-edə kitablarını yığışdırırdı. Mahnı onu elə cəlb eləmişdi ki, dünyadan xəbərsiz halda zəngulələr vurur, özünü Xan Şuşinskiyə bənzədirdi. Birdən həyətdən alqışlar eşidildi. Pəncərədən boylanıb 5-6 qonşunun, bir neçə tanımadığı adamın ona baxıb əl çaldıqlarını görüncə utandı. Məhəllə uşaqları da onların arasında idi. O, utandığından bir neçə gün küçəyə çıxa bilmədi.\nÇox keçməyib ki, başqa bir "təsadüf" Şövkət xanımı "Kəndlilər evi" özfəaliyyət dərnəyinin səhnəsinə aparıb. Beləcə cığırına düşdüyü sənət yolu bir gün də onu Opera Teatrının səhnəsinə çıxarıb. Şövkət Ələkbərovanın oxuduğu "Qarabağ şikəstəsi"ni Üzeyir Hacıbəyov, Səid Rüstəmov, Bülbül dinləyib. Üzeyir bəyin Şövkət xanımı Filarmoniyanın xorunda oxumağa dəvət etməsi ilə onun sənət seçimindəki tərəddüdlərinə son qoyulub.\n1938-ci ildə "Qarabağ şikəstəsi" əvvəllər səsini qonşulara peşkəş edən Şövkətin ifasında ilk dəfə böyük səhnədə - Opera Teatrında səsləndi. O axşam Şövkət elə bil ulduzlu göydə idi. Qarşısında o qədər adamlar vardı ki, heç vaxt, heç bir yerdə bu qədər adam görməmişdi. Muğamın həzin sədası dalğa-dalğa ətrafa yayıldıqca gecənin sükutunu pozur, heyrət dolu baxışlar balaca qızcığaza dikilirdi. Muğam qurtaranda aramsız alqışlar salonu titrətdi və uzun müddət kəsilmədi. Böyük-böyük adamlar, balaca-balaca uşaqlar mələk üzlü bu məsum qıza elə əl çalırdılar ki... Şövkət sevinirdi. Adamlar onun sinəsinə sığışmayan ürəyinin döyüntüsünü eşidirmişlər kimi daha çox əl çalırdılar.\nBədii özfəaliyyət kollektivlərinin yekun konsertində gənc qızın oxuduğu muğam Bakının musiqi həyatında yeni hadisə oldu. O gecə tamaşaçılar üç istedad kəşf etdilər: Şövkət Ələkbərova, Fatma Mehrəliyeva və Gülağa Məmmədov.\nŞövkət xanımın müğənnilik fəaliyyətinin ilk dövrü müharibə illərinə düşdü. 19 yaşlı qız həyatın yeni sınaqları ilə qarşılaşdı. Mahnılarına qoşulub cəbhəyə yollandı. Ön cəbhəni qarış-qarış gəzdi. Odun, alovun, atəşin altında oxudu. Mahnıları ilə səngərlərdə döyüşdü, əsgərlərə ruh verdi, həyat bəxş elədi.\n...Onu bəxtəvər sayırdılar, həyat, sevgi dolu nəğmələr oxuyanda da, ahı ilə fələkləri yandıranda da. Çəkdiyi ağrılar-acılar səsində nisgilə, yanğıya dönürdü. Tar səsi ona nakam bir ömrün qırıq xatirələrini danışırdı. Bu səsə qoşulan nəğmələri də bəzən ağıya çevrilirdi. Şövkət xanımı səhnədə Azərbaycanın böyük tarzənləri müşayiət edirdi. Kimsənin tanımadığı illərdə isə onun şirin avazı qardaşı Ələkbərin çaldığı tarın səsinə qarışardı. Ələkbər müharibədən qayıtmadı. Ancaq aldığı "qara kağız" müğənninin gözlərini yollardan yığa bilmədi. Qardaş nisgili Şövkət xanım üçün bir ömür boyunca ovunmayan dərd oldu.\nÜmidsiz ayrılığın acısını isə ona həyat yoldaşı çəkdirdi. Şövkət xanımın ömür-gün yoldaşı - Azərbaycan kino sənətinin yaddaşında "Bəxtiyar", "Qızmar günəş altında", "Leyli və Məcnun" filmləri ilə yaşayan istedadlı reyissor Lətif Səfərov... İstedadına yönələn qısqanclıqlar, yoluna çəkilən sədlər, haqsızlıqlar özünə qəsd edən, dözümsüz bir insana çevirdi onu. Gedişi ilə həyat yoldaşını, iki övladını çarəsiz qoydu. Şövkət xanımın sənət, ev qayğılarına ailə başçısının yoxluğu, 5 yaşlı oğlu Bəşirə atasızlığını hiss etdirməmək ağrıları qarışdı. Ailənin gəlini Gülarə xanım xatırlayır ki, Şövkət xanıma o illərin ağrısını ən xoş günləri də unutdura bilməyib: "Şövkət xanım o günləri yada saldıqca kövrələrdi. Deyərdi ki, bütün əziyyətlərimin müqabilində yaxşı övladlar böyütdüm. Ancaq onları həlim xasiyyətli böyütdüyümə görə, indi peşmanam. Çünki bu xasiyyətləri ilə onlar həyatda özlərinə yer tapa bilməyəcək, həmişə əziyyət çəkəcəklər".\nŞövkət xanımı sevirdilər - tələbələri, müğənni həmkarları, tamaşaçılar... İnsanların ona olan məhəbbəti müğənnini yaşadır, dərdlərinin təsəllisinə çevrilirdi.\nBu gün də öz müəlliməsini unudulmağa qoymayan, xatirəsini keçirdiyi rəngarəng tədbirlərlə yad edən Aybəniz Haşımova "Şövkət xanım məktəbi aksiomadır" - deyir. - "Qoy heç kəs inciməsin. Bu gün cəsarətlə deyirəm ki, Azərbaycanda beş sənətkar varsa, onların hamısı Şövkət xanımın sinfindən çıxıb. Mən Konservatoriyada da Şövkət xanımın məktəbini davam etdirmək, onu başqa bir müəllimlə dəyişmək istəmirdim. Ancaq bəhanə etdilər ki, Şövkət xanımın ali təhsil barədə diplomu yoxdur və o, Konservatoriyada dərs deyə bilməz. Şövkət xanım Asəf Zeynallı adına məktəbi bitirəndə bu musiqi ocağı Azərbaycanda ən ali ifaçılıq məktəbi sayılırdı. Sarabski, Bülbül kimi sənətkaların tələbəsi olan bir insana doğrudanmı diplom lazım idi? Axı Şövkət xanımın özü də bu dahilər səviyyəsində olan bir sənətkar idi. Ona görə də fikirləşdim ki, əgər Şövkət xanım Konservatoriyada dərs deməsə, mən də oxumayacağam. Konservatoriyanın prorektoru Urfan müəllimə dedim ki, mən sözümə əməl edirəm: Şövkət xanım burada dərs deyən vaxt Konservatoriyaya qayıdaram. Mən sevgimdə təmənnasızam. Urfan müəllim dedi ki, qızım, get fikirləş, bəlkə, möhlət götürüb bir ildən sonra qayıdasan. Dedim ki, yox, Şövkət xanım gəlməsə, mən də qayıtmayacağam. Şövkət xanım bunu eşidib bərk hirsləndi. Məni Konservatoriyaya qayıtmağa məcbur edərək dedi ki, "Sən mənim sözümü saymırsan? Görürsən ki, əl boyda kağıza görə məni ora qoymurlar. Sabah sənin də qarşında belə bir problem çıxa bilər". Dedim ki, Şövkət xanım, sözümdən dönməyəcəyəm. Mən sözümün üstündə durub məktəbi atdım. İnanın, Konservatoriyanın rəhbərliyi məktəbə qayıtmağım üçün düz bir il məndən əl çəkmədi. Hətta Lidiya Rəsulova "Zəhmətimi yerə vurdun"- deyə məndən incidi. Dedim ki, Lidiya xanım, sənətkar diplomla sənətkar olmur. Konservatoriyanı oxusam da, oxumasam da, məni böyük səhnədə görəcəksiniz və inanıram ki, fəxr edəcəksiniz.\nŞövkət xanım gözəl pedaqoq olmaqla yanaşı, çox böyük insan idi. Mən həmişə insan kimi ona oxşamağa çalışırdım. Bir tələbəsinin ayağını yalın görəndə, mütləq bir ayaqqabı alıb ona bağışlayardı. Bəlkə də bunun nəticəsi idi ki, o, dünyasını dəyişəndə evində bir qəpik də pulu yox idi. Atalar deyib ki, "El üçün ağlayan göz kor olar". Şövkət xanım yenə də yaxşılıqlarına davam edirdi. Amma bu yaxşılıqların sonunda çox böyük haqsızlıqlarla, əmək itirmələrlə rastlaşırdı. Hərdən öz-özümə deyirəm ki, Şövkət xanımın elədiyi yaxşılıqlar onun bir nəfərində üzə çıxdı. Demirəm ki, Şövkət xanımın o biri tələbələri əmək itirdilər. Ola bilər ki, imkanları olmadı. Şövkət xanım həm insan, həm də sənətkar kimi böyük şəxsiyyət idi. Tələbələrinə qarşı onun kimi qayğı, diqqət göstərən, onlara ləyaqətlə yanaşan ikinci bir insan tapmaq çox çətindir. O, kiminçünsə bir iş görəndə əvəzini gözləmirdi".\nDözümlü qadın olub Şövkət xanım. Dərdlərinə, qayğılarına kimsəni şərik etməyib. Ancaq qızı Natellanın çarəsiz xəstəliyə tutulduğunu eşitdiyi andan ümidləri ilə birgə dözümü də onu tərk edib. Gülarə xanım xatırlayır: "Natella dünyasını dəyişən gün Şövkət xanım: "Daha mən də öldüm, yaşaya bilmərəm bundan sonra", - dedi. Natelladan sonra onun həyatı həqiqətən də ağır keçdi. Ölümünü istəyirdi". Gündən-günə şiddətlənən xəstəliklərin əlindən xəstəxanaya pənah gətirdiyi günlərdə Şövkət xanımın bu həyatdan umduğu axırıncı istəyi neçə illər övlad üzünə həsrət qalan oğlunun övladını görmək, bir də Natellanın ilini yola vermək idi. Bəlkə də bundan sonra onu bir il yaşadan da həkimlərin səyi deyil, bu istək olub. Oğlunun övladını görmək ona qismət olub. Bəşirin qızına öz adını verib. Natellanın ilini isə görsə də, övladı qarşısında ilk dəfə analıq borcunu yerinə yetirə bilməyib. Nakam qızının illərə qarışan dərdinə ölüm çarpayısından baxan sənətkar görəsən dili nəğmə tutsaydı həmin anda nə oxuyardı? Yəqin daha göylərə də ümidli yalvarışla üz tutub: "Qara bəxtim oyanmazmı?" - deyə sormazdı. "Kor Ərəbin mahnısı"nda olduğu kimi:\n"Nə nur olaydı, nə zülmət, nə böylə xilqət olaydı.\n...Nə öncə öylə səadət, nə böylə zillət olaydı." - deyə nalə çəkərdi.\nKaspi.- 2007.- 19 oktyabr.- S.16.


Bazarlarda satılan nərəcinsli balıqların böyük hissəsi xaricdən gətirilir - AÇIQLAMA - VİDEO\nNərəcinsli balıqların kütləvi şəkildə ovlanması ilə bağlı sosial şəbəkələrdə görüntülər yayılıb. Görüntülərdən aydın olur ki, qayığın içərisi nərə balığı ilə doludur. Hətta bu azmış kimi dənizə atılan torda isə daha böyük bir balıq tutularaq çıxarılmağa çalışılır.\nXezerxeber.az-ın məlumatına görə, məsələyə münasibət bildirən Su Nəqliyyatında Polis İdarəsinin bölmə rəisi Elmir Süleymanov deyib ki, bu görüntülər araşdırlıb və onun ölkəmizdə lentə alınmadığı məlum olub.\nElmir Süleymanov bildirib ki, paytaxt bazarlarında satılan nərə balıqların böyük hissəsi xaricdən gətirilir. Onun sözlərinə görə, nərə balığının ovlanması və bazarlarda satılmasına ciddi nəzarət edilir.\nÜmumiyyətlə, nərə balığının ovlanmasını və satılmasını həyata keçirən şəxslər cinayət məsuliyyəti daşıyır.\nNəhəng meduza tapıldı - VİDEO\nŞir ac balalarına görə filə hücum etdi - VİDEO


Əhalinin sosial müdafiəsinin gücləndirilməsi Prezidentimiz üçün prioritet məsələlərdəndir - Ekspert\nUSD 1,7000 0,00% EUR 1,9142 0,00%\nGBP 2,1315 0,00% RUB 0,0271 0,00%\n51 dərəcə ilə başlayan DƏHŞƏTLİ FƏLAKƏTİN BAŞLANĞICI: 200 milyon insan bir anda...\nQadınla kişini bir-birinə bağlayan 8 SİRLİ ƏLAQƏ: onu yuxuda görürsünüz və qaynar ehtirasınız varsa... - FOTO\nPrezident İlham Əliyevin minimum əməkhaqqının 250 manata çatdırılması ilə bağlı imzaladığı Sərəncam sosial islahatlarda yeni bir mərhələ kimi qiymətləndirilməlidir. Nəzərə alsaq ki, bu, 600 mindən çox vətəndaşı əhatə etməklə yanaşı, minimum əməkhaqqı ilə orta aylıq əməkhaqqı arasındakı fərqin beynəlxalq standartlara yaxınlaşmasına xidmət edəcək.\nBu sözləri iqtisadçı ekspert Vüqar Bayramov deyib.\nO qeyd edib ki, minimum əməkhaqqının artırılması nisbətən az əməkhaqqı alan və daha çox sosial təminata ehtiyacı olan vətəndaşların sosial vəziyyətinə müsbət təsir edəcək. Praktik olaraq bu, həm dövlət, həm özəl sektorda minimum əməkhaqqı səviyyəsində əməkhaqqı alan vətəndaşların gəlirlərinin artmasına imkan verəcək. Təbii ki, bu da birmənalı şəkildə həmin vətəndaşların sosial vəziyyətinin və sosial müdafiəsinin yaxşılaşdırılması baxımından çox önəmlidir.\n“Minimum əməkhaqqının artırılması ilə bağlı qərar ölkəmizdə iqtisadi və sosial islahatlarla bağlı siyasətin davamlı olduğunu bir daha təsdiqləyir. Ölkə əhalisinin sosial vəziyyətinin daha da yaxşılaşdırılması, sosial paket dövlətimizin başçısının diqqət mərkəzindədir. Həmin qərar, eyni zamanda, sosial sferada dövlət siyasətindən faydalananların sayının artmasına səbəb olacaq. Bundan dövlət sektoru ilə yanaşı, özəl sektorda çalışanlar da faydalana biləcək. Bu konteksdən mülkiyyət növündən asılı olmayaraq fərqli sektorlarda çalışanlar bu qərardan faydalanmış olacaq. Həmin qərar sosial təminatın gücləndirilməsi istiqamətində atılmış ciddi addımlardandır. Bu, bir daha təsdiq edir ki, əhalinin sosial müdafiəsinin gücləndirilməsi ölkəmizin başçısı üçün prioritet məsələlərdəndir. 2019-cu ildə minimum əməkhaqqının artırılması da birmənalı şəkildə bundan xəbər verir”, - deyə ekspert əlavə edib. (Azərtac)\nYeni yaxınlaşma oyunu: Əli Kərimli İsa Qəmbəri belə “dəfn edir”\nKərimlinin nümunə göstərdiyi Ermənistanda çörək davası - Paşinyanın maskası düşdü\nErmənilərin azərbaycanlılara qarşı dəhşətli əməlləri və MƏXFİ “ÖLÜM SİYAHISI”\n18 İyul 19:02\nAzərbaycana qarşı MƏKRLİ OYUN - “Pispolis” həştəqinin hədəfi nədir?\n18 İyul 13:56\nXalq artisti çimərlik paltarında klip çəkdirdi - VİDEO\nGeneral Azərbaycan mediasından danışdı\nZamiq yeni layihəsini təqdim etdi - VİDEO\nƏfqanıstanda 14 "taliban"çı öldürüldü\nİsti hava altı nəfərin ölümünə səbəb oldu\nABŞ hərbçisi Küveytdə həlak oldu\n“Fitch”: Azərbaycan aşağı dövlət borcuna malikdir\nŞəmkir sakininin cibindən 5500 manat oğurlandı\nAiləsi sevdiyi qıza elçi getmədiyi üçün - Gənc oğlandan DƏHŞƏTLİ ƏMƏL /FOTO\nBakıda qaraçıların dəhşətə gətirən əməlləri - Polis basqın etdi - VİDEO\nMəşhur rejissorun Putindən GÖZLƏNİLMƏZ XAHİŞİ: 22 yaşlı qızımı...\n"Yeganə" şadlıq sarayında kütləvi zəhərlənmə: 19 nəfər... - RƏSMİ - YENİLƏNDİ (FOTO/VİDEO)


Bunu geyinməyən qadınlar əxlaqsız hesab olunurdu - FOTOLAR\n24 Mart 2014 14:50\n7 770 Baxış\nQara rəng hər nə qədər matəm, yas əlaməti hesab olunsa da, qadın qarderobunun şah rəngidir. Məhz bu rəngdə biçilmiş qara donda xanımlar daha cazibədar, zərif və incə görünür. Qara rəngə təkcə kök xanımlar arıq görünmək üçün müraciət etmir. Nərmə-nazik xanımlar da sevə-sevə qara rəngi seçirlər. Kişilər isə nahaq yerə, qara don geyinən qadınların daha seksual göründüyünü iddia etmir. Çünki qara ehtirası və şəhvəti ifadə edir.\nOnsuz heç yerə getmirik: Qısa, qara don qadın qarderobunun əsas geyiminə necə çevrilir?\nQısa, qara don moda tarixinin ən məşhur və vacib geyim əşyasıdır. Qara paltarların doğulmasının rəsmi günü 1926-ci il oktyabrın 1-dən hesablanır. Məhz həmin tarixdə “Vogue” jurnalında qara ipəkdən hazırlanmış qara don modeli peyda olur. Paltarın müəllifi əfsanəvi qadın, dahi modelyer Koko Şaneldən başqa kimə aid ola bilərdi ki? 1926-cı ilə qədər qara, qısa don kifayət qədər maraqlı və uzun tarixi inkişaf yolu keçib. Bir neçə kosmetikanın tarixi haqqında bəhs etmişdim. Bu gün isə xanımları çox cazibədar və seksual göstərən qara, qısa donun tarixindən daşıcağam. Təkcə qara donun tarixini deyil, qara rəngin də insan psixologiyasında rolundan danışacağam.\nКоко Şanel 1926-cı il\n3050-3000 il əvvəl\nQara rəng Qədim Misirdə ölüm və axirət Allahı Anubisin rəngi hesab olunurdu. Hansı ki, bunu misirlilər başı qara canavar olan adam kimi təsvir edirdilər. Dəfn mərasimlərinə qara paltar geyinmək ənənəsi də məhz axirət Allahı Anubisin adı ilə bağlıdır. Anubisin şərəfinə qara libas geyinməklə ölən kəsin axirət dünyasında rahatlıq tapacağına inanırdılar. Bu ənənə qədim yunanlarda və romalılarda da mövcud olub. İnsanların qara ehramlarda dəfn edilməsi mərasimi, “hora nigra” (qara saat) adlandırılırdı.\nMisir ölüm Allahı - Anubis\nB.e-nın 400-700-cü illəri\nOrta əsrin əvvəllərində insanların çoxu QARA RƏNGDƏ geyinməyə cəsarət etmirdilər. Belə ki, qara rəngin cinlərə, iblislərə bir söz sözlə şər qüvvələrə itaət etdiyini düşünür, uğursuzluq və bədbəxtlik gətirdiyini zənn edirdilər. Sonralar qara geyimi adətən cəmiyyətdən qovulmuş və cinayət işləmiş insanlar geyinərdi. Digərlərində isə bu rəng qorxu, xof yaradırdı. Qara pişiyin və qara qarğanın bədlik əlaməti hesab olunması da həmin dövrlərə təsadüf edir.\nBirinci minilliyin əvvəlləri Romada qara paltarların “reabilitasiyası”, yəni “bərpası” başlayır. İnsanlar daha qara rəngin uğursuzluq gətirdiyinə inanmırdı və getdikcə bu cür xurafatlar aradan qalxırdı. Bundan sonra monarxlar, rahiblər, din xadimləri, hətta adlı-sanlı cəngavərlər özlərinə qara rəngli paltarlar tikdirməyə başlayır. Artıq XIV əsrdə qara geyimlər varlı adamların və yüksək təbəqə nümayəndələrinin qarderobuna daxil olur. Qara libasları siyasətçilər, varlı tacirlər və bankirlər də geyinirdi. Bu rəng eyni zamanda tarixi faciə və dram əsərlərinin əsas mahiyyətini ifadə edirdi. Elə həmin dövrlərdə qara geyimləri ancaq zadəganların və əyanların geyinməsinə icazə vardı. Bu libaslar həmin insanın əsilzadə olduğunu bildirirdi.\n17-ci əsrin sonlarında qara rəng magiya assossasiyası yaratdığı üçün özünü hörmətdən salır. Hətta qara rəngli heyvanların belə pis ruhlara itaət etdiyinə, cadugərlərin də pis əməllərini qara paltarda həyata keçirdiklərinə inanılırdı. Beləcə qara libaslar yenidən matəm paltarına çevrilir. Əri ölmüş dul qadın hörmət əlaməti olaraq bir il ərzində heç bir bəzək əşyası olmadan qara libas geyinmək məcburiyyətində idi. 1 ildən sonra ona krujevalı olan qara libaslar geyinməyə icazə verilirdi. Buna əməl etməyən qadınlara isə münasibət birmənalı deyildi. Onlar əxlaqsız hesab olunurdular. Katolik kilsələrində də qara rəngin əhəmiyyəti böyük idi. Lakin kilsədə qara rəngli paltar ağ kantlarla tamamlanırdı.\nXVIII əsrlərdə romantiklərin poeziyası hesabına qara rəng sirli hesab olunur. Belə ki, Bayron, Persi Bişi Şilli kimi şairlər qara libaslarda gəzərdilər. Texnologiyanın inkişafı və başqa çalarların əlavə olunması ilə qara libaslar istisnasız olaraq bütün zümrələrə aid olur və hər kəsin geyə biləcəyi geyimlərə çevrilir.\nQara, qısa donların dəb tarixinə təntənəli gəlişi XX əsrə aiddir. Koko Şanelin inqilabi əsəri 1926-cı ildə “Vogue” jurnalında təqdim olunur. Poul Poire (Fransanın yüksək səviyyəli moda qurucusu) Şanelin geyimini matəm geyimi adlandırır. Kokonun geyimini matəm geyimi adlandırır. “Vogue” jurnalının uzaqgörən jurnalistləri isə geyimi, avtomobil sənayesindəki “Ford” markalı maşınla müqayisə edirlər. Artıq 30-cu illərdə kiçik qara paltar Elsa Schiaparellinin simasında moda dünyasında öz sözünü deyir. 40-50-ci illərdə bütün qadın jurnalları xorla qara, qısa donun rahatlığı haqqında danışırdı, xanımlar isə böyük həvəslə qara libaslar geyinməyə başlayırlar. Neytral tonların hesabına o, ən müxtəlif obrazlar üçün baza olur. Tamamilə müxtəlif dövrlərin DƏB İLAHƏLƏRİ: Merlin Monro, Odri Hepberin, Tviqqi, Cin Şriptoun, Ceyn Birkin və Madonna kimi ulduzlar kiçik qara donu daha da məşhurlaşdırır.\nKlara Bou 1927-cı il\nXXI əsr - bizim era\nRəng çalarları dəbdə düz ildə iki dəfə dəyişir: gah solğun, gah daş-qaşla zəngin olan al-əlvan, gah da əlvan və parlaq rənglərlə əvəz olunur. Ancaq qara rəng öz yerini heç kimə vermir. Dizaynerlər üçün qara rəng heykəltəraşın xam məhsulu - gil kimidir. Hansı ki, ondan həm klassik, həm avanqard, idman və ziyafət, rok və romantik kimi üslublarda modellər hazırlaya bilərlər. İndi bütün moda ustaları öz kolleksiyalarında qısa, qara donlardan istifadə edirlər və bu onların ilham mənbəyidir. Bəs sizin qarderobunuzun şah əsəri hansı geyimdir? Hansı biçimdə tikilmiş qara donlara üstünlük verirsiniz.\nQara rəngin həyatımızdakı rolu\nƏslində təbiətdə qara rəng yoxdur lakin ışığı əmən və yox edən yerlər qara rəng kimi qəbul edilir. Qaranın hüznü, yalnızlığı, çətinlikləri xatırladaraq insana pis təsir göstərdiyi iddia edilir. Qara rəng eyni zamanda, gücü, soyu, ağırlığı, ehtirası və şəhvəti ifadə edir. Qara rəng, hakim olduğu məkanlara sirr qatır. Qara rəngin yasla, matəmlə bağlılığı isə danılmazdır. Yas mərasimlərində dünyasını dəyişənlərin qara paltar geyməsi, qadınların başlarına qara şal örtmələri də buna sübutdur. Hətta evlənməmiş, cavan ölənin yas mərasimini də “qara toy” adlandırırlar.\nBəzi yerlərdə matəm rəngi, şər qüvvələrin simvolu olsa da, şərqdə xeyirxahlıq rəmzi, təmizlik və təmkinlik simvoludur. Bəzi inanclara görə, qara xoruz öz sahibinə ruzi-bərəkət və xoşbəxtlik gətirir.\nİnsanın müxtəlif bədən üzvləri, bürcü, doğulduğu il onun xasiyyəti haqqında məlumat verdiyi kimi onun sevdiyi rəng də insan haqqında ətraflı məlumat almağa imkan yarada bilər. Qara rəngi seçən insanlar həmişə mübarizəyə hazır, alovlu, ehtiraslı olurlar. Bu, qiyam, üsyan rəngidir. Ancaq bu hissləri onları əhatə edən mühit və insanlar yaradırlar. Təəssüf ki, qara rəngi sevənlər çox vaxt situasiyanı düzgün qiymətləndirə bilmədiklərindən uduzur və çox əzab çəkirlər. Onların həyatında intim münasibətlər aparıcı rol oynayır, ehtirasla sevir, sevilməyi də çox xoşlayırlar. Məqsədlərindən asılı olmayaraq, həmişə dayanmadan irəliyə doğru gedirlər. Onlarla münasibətdə mütləq idarə olunmaz emosiyalarla rastlaşacaqsınız, hətta vaxtaşırı mübahisələrə də cəlb oluna bilərsiniz.\nPsixoloq Vəfa Əkbər qara rəngi sevən insanlar haqqında maraqlı məlumatları bizimlə bölüşdü. O qara rəngi sevən insanların həm müsbət, həm də mənfi tərəflərini izah elədi.\n“Qara rəngi zərif, gözəl görünməyə üstünlük verən, qayda-qanunlara riayət edən insanlar seçir. Mənfi tərəfləri müsbətdən daha çoxdur. Mənfi tərəfləri ondan ibarətdir ki, bu rəngə üstünlük verən insanlar diqqət cəlb etmək istəmirlər. Həyatın daima mənfi sürprizlərini qabardır, sanki pusquda dayanırlar. Ən pisi də odur ki, depressiyaya meyllidirlər. Tez incimək, hər xırda şeyə görə küsmək, eyni zamanda kinli olmaq qara rəngi sevən insanlar üçün xarakterikdir”.


VHP sədri Nazlı Ağayevanı təbrik etdi - VHPVHP\nİyl 25, 2015 Posted by admin 121\nVHP sədri Nazlı Ağayevanı təbrik etdi\nVətəndaş Həmrəyliyi Partiyasının (VHP) sədri, millət vəkili Sabir Rüstəmxanlı partiyanın Qəbələ rayon təşkilatının sədri Nazlı Ağayevanı doğum günü münasibəti ilə təbrik edib. Təbrikdə deyilir:\n“Əzizimiz Nazlı xanım!\nŞəhər – həmişə qaynar mühit olub: həm ədəbi, həm də ictimai-siyasi məsələlərdə ölkənin ziyalı kəsiminin iradəsini ifadə edib. Bunun bir səbəbi də bölgələrdə yetişən ziyalıların paytaxta gəlməsi, yaxud istedadların məhz mərkəzdə yetişməsi və sonradan geri dönməməsi ilə əlaqəlidir. Ziyalıların paytaxta toplanması isə bölgələrin ziyasız – işıqsız qalmasıyla nəticələnir.\nYazılarımın birində bölgələrimizdə olan ziyalıları – işıqlı insanları göy üzündəki gecə ulduzlarına bənzətmişdim. Onlar qaranlıq dünyamızda öz olduqları yerdən işıq saçaraq ölkəmizin xəritəsini göz önünə gətirir, öz nurları ilə Vətənin tam görünməsinə səbəb olurlar.\nNazlı xanım, mübaliğəsiz deyirəm ki, siz ölkəmizi bütöv görməyə xidmət edən həmən bölgə işıqlarından, ulduzlarından birisiniz. Sizin işığınızı, aydın təfəkkürünüzü görmək çox xoşdur: çünki siz həm də zərif xanımsınız və bu cür işıqlı xanımlar Azərbaycanımızda o qədər də çox deyil.\nSizin 9 mayda – Qələbə günündə Qəbələdə anadan olmağınızı taleyin qismətinizə yazdığı “söz naxışı” adlandırmaq olar. Bu “naxış” sizin yazılarınızda – ədəbi yaradıcılığınızda da, publisistikanızda da özünü göstərir və inanıram ki, apardıınız ədalətli mübarizənizdə qələbəyə varacaqsınız. Çünki bir dünya qaranlıq heç vaxt bir şam işığına qalib gələ bilmir, nə qədər qatılaşsa, zülmətə çevrilsə də, bircə ziya qaranlığı yarmağa kifayət edir. Siz illərlə qaranlıq dünyamızda zərif şam kimi yanır və ətrafınızı aydınlığa çıxarmağa çalışırsınız; məhrumiyyətlərə baxmayaraq, haqqın yanındasınız, haqqın yanında olmaq çətinliyinin bəhrəsini də Haqq özü verəcək.\nSizin haqqınızda ürəklə “əzizimiz” deyə müraciət edirik. Çünki siz sözün bütün mənalarında fərqlisiniz, tərbiyəli, əxlaqlı davranışınız, səmimi, təmənnasız mübarizənizlə əqidədaşlarınızın sevimlisisiniz. Ona görə də özünüzdən əvvəl sorağınız gələndə VHP-çilər sanki doğma, əziz adamlarını qarşılamağa hazırlaşırlar.\nƏzizimiz Nazlı xanım!\nSizi ad gününüz münasibəti ilə səmimi qəlbdən təbrik edirəm və ziyalı ömrünüzü dolğunluqla davam etdirmək üçün can sağlığı, səadət arzulayıram.


12:06 - 16 May\nBizimxeber.az bildirir ki, əməliyyat zamanı əvvəllər Cinayət Məcəlləsinin müxəlif maddələri ilə dəfələrlə məhkum olunmuş Sumqayıt şəhər sakinləri Dilşad Ağammədova və bacısı Fəridə saxlanılıblar. Onların ətraflarında həyata keçirilən tədbirlərlə bu şəxslərin ayrı-ayrı vaxtlarda paytaxt ərazisində fəaliyyət göstərən müxtəlif marşrut xəttləri ilə hərəkət edən avtobuslarda, həmçinin ticarət obyektlərində 10-a yaxın şəxsin cibindən pul, mobil telefonlar və digər qiymətli əşyalar oğurladıqları məlum olub.\nQeyd edək ki, hər iki bacı ifadələrində cibgirlik edən zaman kameralardan yayınmaq üçün baş örtüyündən istifadə etdiklərini bildiriblər.\nOnların törətdikləri hadisələrin bir neçəsi, həmçinin, cibgirlik edəndən sonra həmin məkanlardan yayınmaları müşahidə kameraları vasitəsi ilə də lentə alınıb. D.Ağammədova və F.Ağammədova cibgirlik yolu əldə etdikləri pul kisələrindəki maddi vəsaitləri götürəndən sonra həmin əşyaları və içində olan sənədləri tulladıqlarını, mobil telefonları isə paytaxtın müxtəlif nöqtələrində yerləşən mağazalarda satdıqlarını qeyd ediblər.\nBaş İdarə əməkdaşları tərəfindən həyata keçirilən digər əməliyyat zamanı avtobuslarda cibgirliklə məşğul olan daha bir nəfər saxlanılıb.\nƏməliyyat nəticəsində əvvəllər dəfələrlə məhkum olunan Sumqayıt şəhər sakini Yaşar Məmmədli tutulub. Əldə edilən kamera görüntülərindən və bu şəxsin ətrafında aparılan əməliyyat tədbirləri zamanı müəyyən edilib ki, o, hər gün Sumqayıtdan Bakıya gələrək paytaxt ərazisində avtobuslarda cibgirliklər edib.\nOnların əməllərindən zərərçəkən başqa vətəndaşlar varsa bu barədə ərazi üzrə polis idarə, şöbə, bölmələrinə, habelə, Bakı Şəhər Baş Polis İdarəsi və Nazirliyin "102" Xidməti-Zəng Mərkəzinə məlumat vermə bilərlər.